b'\n_START_ARTICLE_\nSelma Multer\n_START_PARAGRAPH_\nSelma Multer (20. jaanuar 1928 Tallinn \xe2\x80\x93 25. detsember 2016) oli eesti korvpallur, treener, spordijuht ja korvpallikohtunik. _NEWLINE_Ta l\xc3\xb5petas 1947 Tallinna 7. Keskkooli ja 1951 Tartu Riikliku \xc3\x9clikooli kehakultuuriteaduskonna._NEWLINE_Korvpallitreeninguid alustas ta 1946 Tallinna Kalevis Joann L\xc3\xb5ssovi juhendamisel, alates 1947 suunas teda TR\xc3\x9c treener Edgar Naarits. Multer oli 15 aastat (1947\xe2\x80\x931961) Eesti NSV esindusnaiskonna kapten ja m\xc3\xa4ngujuht. V\xc3\xb5itis 1959 NSV Liidu rahvaste spartakiaadil ja 1957\xe2\x80\x931960 NSV Liidu meistriv\xc3\xb5istlustel h\xc3\xb5bemedali, 1954 NSV Liidu sisemeistriv\xc3\xb5istlustel pronksi. Eesti NSV meistriv\xc3\xb5istlustel v\xc3\xb5itis ta seitsmel korral kulla (1947\xe2\x80\x931951, 1953 ja 1959). _NEWLINE_Ta t\xc3\xb6\xc3\xb6tas 1951\xe2\x80\x931956 Tartu LNSK direktorina, 1956\xe2\x80\x931961 Tartu 1. Keskkooli kehalise kasvatuse \xc3\xb5petajana ja treenerina ning 1962\xe2\x80\x931984 Eesti NSV Spordikomitees vanemtreenerina. 1951\xe2\x80\x931961 tegutses ka v\xc3\xa4ljakukohtunikuna. Kuulus 1951\xe2\x80\x931957 Korvpallisektsiooni presiidiumi ja 1985\xe2\x80\x931989 kohtunikekogu juhatusse. Ta on juhendanud ka ETKVL-i naiskonda ja meeskonda ning EKE Projekti meeskonda. Ta oli 1980. aastal Moskva ol\xc3\xbcmpiam\xc3\xa4ngude korvpalliturniiril oli operatiivside juht. _NEWLINE_Multeri \xc3\xb5pilased on olnud: Jaak Lipso, Avo Jans, Raivo Aljaste, Tarmo Velleste, Madis Kukk, Maire Raadik.\n_START_SECTION_\nIsiklikku\n_START_PARAGRAPH_\nTema elukaaslane oli korvpallitreener Tarmo Velleste, nende poeg Toomas Velleste on eesti korvpallikohtunik ja oli "Kalevi" meeskonna administraator.'